किश दिनें परैंत जम्मू दे राजे दी ‘सार’ आई। सलामी आस्तै सारे कट्ठे होए। मियां नाथ गी पता चलेआ, जे उसदै थाह्‌र पुरमंडलै दा म्हाजन मियां-गोत्रा बजीर बनी गेआ ऐ। उसदा नां ऐ सुक्खो बजीर। उसी बड़ा मंदा लग्गा ते दूए पासै गुस्सा बी आया। उन्नै ध्रुवदेव गी आकी होने दी सलाह् दित्ती। ध्रुवदेव सोचें च पेई गेआ। पर, अमरसिंह ते मियां नाथ दे आखने मूजब ‘सार’ देन नेई गेआ, तां बाह्‌वै थमां इक होर परवाना उसदे नां उप्पर आई पुज्जा- “सुन राजा ध्रुवु, जेकर तूं जसरोटे दा भला चाहन्न ऐ तां ‘सार’ दे। नईं ता 18000 फौज जसरोटे गी गर्क करने गितै त्यार खड़ोती दी ऐ।”